1 000 polisielede oor drie jaar vasgetrekMzwandile Petros. Foto: www.you.co.za ‘n Duisend polisiebeamptes is oor die afgelope drie jaar in hegtenis geneem in verband met misdade. Mzwandile Petros, die Gautengse polisiekommissaris, het dit Donderdag tydens ŉ New Age-ontbyt oor die regering se dwelmskoonmaak-veldtog bekend gemaak. “Die inhegtenisnemings van die beamptes het tussen September 2010 en April 2013 plaasgevind,” het hy gesê. Met ŉ polisiestasie wat uit omtrent 300 beamptes bestaan, beteken dit gevolglik dat drie polisiestasies hul deure sou moes sluit. Petros sê egter dit sal nie die polisiebestuur weerhou in sy poging om die polisiediens “skoon” te maak nie. “Dit neem twee jaar om ŉ polisiebeampte op te lei. Al het ons uiteindelik net tien beamptes oor, of selfs een, dís hoe ver ons met die veldtog sal gaan,” het hy gesê. – Sapa